Võttes arvesse, et õigusakt põhineb määrusel (EL) nr 1299/2013, on õigusakti ainsaks sobivaks vormiks määrus.

Ettepanekut peetakse proportsionaalseks, kuna see näeb ette vajalikud õiguslikud muudatused ega lähe samal ajal kaugemale sellest, mis on vajalik Põhja-Iirimaa territooriumi hõlmava kahe põhja-lõuna-vahelise koostööprogrammi korrapäraseks jätkamiseks.

Kuna kavandatava õigusakti eesmärk on tagada määrusega (EL) nr 1299/2013 reguleeritava kahe koostööprogrammi jätkumine, on nende programmide vastavust subsidiaarsuse põhimõttele juba analüüsitud kõnealuse määruse vastuvõtmise ajal.

Komisjoni teatises „Valmistumine Ühendkuningriigi väljaastumiseks Euroopa Liidust 30. märtsil 2019: erandolukorra tegevuskava“ märgitakse, et komisjon on samuti „huvitatud kehtivate programmide PEACE ja INTERREG jätkumisest Iirimaa ja Põhja-Iirimaa piiriäärsete maakondade vahel, pidades silmas, et Ühendkuningriik on nendes programmides partner.“

29. märtsil 2017 esitas Ühendkuningriik Euroopa Liidu lepingu artikli 50 kohase teate EList väljaastumise kavatsuse kohta. See tähendab, et kui väljaastumislepingut ei ratifitseerita, lõpeb liidu esmaste ja teiseste õigusaktide kohaldamine Ühendkuningriigi suhtes 30. märtsil 2019 („väljaastumise kuupäev“). Ühendkuningriigist saab siis kolmas riik.

Käesoleva ettepaneku eesmärk on tagada juhul, kui väljaastumislepingut ei ratifitseerita, kahe Iirimaad hõlmava kahepoolse koostööprogrammi, nimelt programmi PEACE IV (Iirimaa-Ühendkuningriik) ja programmi Ühendkuningriik-Iirimaa (Iirimaa – Põhja-Iirimaa –Šotimaa) jätkumine, muutmata programmidele eraldatud summasid ja programmide rahastamist. Neid kahte programmi rahastatakse ka edaspidi liidu eelarvest. Võimalust korraldada vajalikke kontrolle ja auditeid kõigis osalevates piirkondades tuleb kinnitada komisjoni ja Ühendkuningriigi ametiasutuste vahelise lepinguga ning see on rahastamise eeltingimus.

(1)29. märtsil 2017 esitas Ühendkuningriik Euroopa Liidu lepingu artikli 50 kohase teate EList väljaastumise kavatsuse kohta. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või, kui lepingut ei sõlmita, kahe aasta möödumisel teate esitamisest, st 30. märtsil 2019, kui Euroopa Ülemkogu ei otsusta kokkuleppel Ühendkuningriigiga ühehäälselt seda perioodi pikendada.

(2)Väljaastumine leiab aset programmiperioodil 2014–2020, mil Ühendkuningriik osaleb viieteistkümnes Euroopa territoriaalse koostöö eesmärgi alla kuuluvas programmis (edaspidi „koostööprogrammid“). Kaks neist programmidest hõlmavad Põhja-Iirimaad ning toetavad rahu ja leppimist ning põhja ja lõuna vahelist koostööd suure reede kokkuleppe alusel ning liit kavatseb neid jätkata isegi siis, kui Ühendkuningriik lahkub liidust, ilma et väljaastumisleping oleks jõustunud kuupäevaks, mil vastavalt Euroopa Liidu lepingu artikli 50 lõikele 3 lõpeb aluslepingute kohaldamine Ühendkuningriigi suhtes ja Ühendkuningriigis. Seetõttu peaks käesolev määrus piirduma nende kahe koostööprogrammiga.

(3)Neid kahte kõnealust koostööprogrammi reguleeritakse eelkõige Euroopa Parlamendi ja nõukogu määrusega (EL) nr 1299/2013, Euroopa Parlamendi ja nõukogu määrusega (EL) nr 1303/2013 ning Euroopa Parlamendi ja nõukogu määrusega (EL, Euratom) 2018/1046. Käesolevas määruses tuleks näha ette sätted, mis võimaldaksid pärast Ühendkuningriigi liidust väljaastumist kõnealuse kahe koostööprogrammi jätkumist vastavalt nimetatud määrustele.

(4)Kahepoolsete koostööprogrammide PEACE IV (Iirimaa-Ühendkuningriik) ja Ühendkuningriik-Iirimaa (Iirimaa – Põhja-Iirimaa – Šotimaa) korraldusasutus on ELi programmide erikolleegium (SEUPB), mis moodustati Iirimaa valitsuse ning Suurbritannia ja Põhja-Iiri Ühendkuningriigi valitsuse vahel 8. märtsil 1999 allkirjastatud lepingu alusel, millega luuakse rakendusorganid (8. märtsi 1999. aasta Briti-Iiri kokkulepe). Kuna need kaks koostööprogrammi hõlmavad Põhja-Iirimaad, tuleks nende jätkamiseks näha ette vajalikud täiendavad sätted.

(5)Kõnealuste programmide jätkamiseks tuleks selgitada, et ilma et see piiraks määruse (EL) nr 1299/2013 artikli 20 lõigete 2 ja 3 kohaldamist, võivad asjaomased koostööprogrammid hõlmata Ühendkuningriigi osalevaid piirkondi, mis peaksid olema samaväärsed NUTS 3. tasandi piirkondadega.

(6)Kõnealuste ELi üldeelarvest rahastatavate programmide jätkamiseks peaksid komisjon ja Ühendkuningriigi ametiasutused sõlmima halduskokkuleppe, mis jõustub kuupäeval, mil lõpeb aluslepingute kohaldamine Ühendkuningriigi suhtes ja Ühendkuningriigis, et võimaldada asjaomaste programmide kontrollimist ja auditeerimist. Kui vajalikke kontrolle ja auditeid ei ole võimalik teha, peaks komisjonil olema võimalus lükata maksetähtaegu edasi, peatada makseid ja kohaldada finantskorrektsioone vastavalt määruse (EL) nr 1303/2013 artiklites 83, 142, 144 ja 145 sätestatule.

(7)Komisjoni 30. novembri 2015. aasta otsus, millega kiidetakse heaks programm PEACE IV (Iirimaa-Ühendkuningriik) (C(2015) 8564), mida on muudetud 26. juuli 2018. aasta otsusega C(2018) 5126, ning komisjoni 12. veebruari 2015. aasta otsus, millega kiidetakse heaks programm INTERREG VA (C(2015) 890), mida on muudetud 10. märtsi 2016. aasta otsusega C(2016) 1547, on määruse (EL) nr 1303/2013 artikli 76 kohaselt jätkuvalt rahastamisotsused finantsmääruse tähenduses ja kujutavad seega endast juriidilisi kulukohustusi kõnealuse määruse tähenduses. Ühendkuningriik vastutab jätkuvalt endale liikmesriigina võetud nende rahaliste kohustuste eest, mis on seotud kõnealuste liidu juriidiliste kulukohustustega.

(8)Alates kuupäevast, mil lõpeb aluslepingute kohaldamine Ühendkuningriigi suhtes ja Ühendkuningriigis, lakkab Ühendkuningriik olemast „programmipiirkonna liiduosa“ määruse (EL) nr 1299/2013 artikli 20 lõike 1 tähenduses. Seetõttu tuleks kohandada sätteid, mis käsitlevad tegevuste rahastamiskõlblikkust sõltuvalt asukohast.

(9)Et käesolevas määruses sätestatud meetmeid oleks võimalik viivitamata kohaldada, peaks määrus jõustuma järgmisel päeval pärast selle avaldamist Euroopa Liidu Teatajas. Käesolevat määrust tuleks kohaldada ainult olukorras, kus Ühendkuningriigiga Euroopa Liidu lepingu artikli 50 lõike 2 alusel sõlmitud väljaastumislepingut ei ole jõustunud kuupäevaks, mil vastavalt Euroopa Liidu lepingu artikli 50 lõikele 3 lõpeb aluslepingute kohaldamine Ühendkuningriigi suhtes ja Ühendkuningriigis,

ON VASTU VÕTNUD KÄESOLEVA MÄÄRUSE:

Artikkel 1

Reguleerimisese ja kohaldamisala

Käesoleva määrusega kehtestatakse sätted Ühendkuningriigi liidust väljaastumisega kaasnevate tagajärgede käsitlemiseks olukorras, kus Ühendkuningriigiga Euroopa Liidu lepingu artikli 50 lõike 2 alusel sõlmitud väljaastumislepingut ei ole jõustunud kuupäevaks, mil vastavalt Euroopa Liidu lepingu artikli 50 lõikele 3 lõpeb aluslepingute kohaldamine Ühendkuningriigi suhtes ja Ühendkuningriigis, ning seoses kahe järgmise määrusega (EL) nr 1299/2013 hõlmatud koostööprogrammi, milles Ühendkuningriik osaleb (edaspidi „koostööprogrammid“), jätkamisega:

(1)PEACE IV (Iirimaa-Ühendkuningriik);

(2)Ühendkuningriik-Iirimaa (Iirimaa – Põhja-Iirimaa – Šotimaa).

Koostööprogrammide suhtes jätkatakse määruse (EL) nr 1299/2013 kohaldamist vastavalt käesoleva määruse sätetele.

Artikkel 2

Geograafiline kohaldamisala

Ilma et see piiraks määruse (EL) nr 1299/2013 artikli 20 lõigete 2 ja 3 kohaldamist, võivad koostööprogrammid hõlmata Ühendkuningriigi osalevaid piirkondi, mis on samaväärsed NUTS 3. tasandi piirkondadega.

Artikkel 3

Programmiasutused

Erandina määruse (EL) nr 1299/2013 artikli 21 lõikest 1:

–ELi programmide erikolleegium (SEUPB), mis täidab programmide PEACE IV (Iirimaa-Ühendkuningriik) ja Ühendkuningriik-Iirimaa (Iirimaa – Põhja-Iirimaa – Šotimaa) korraldusasutuse ja sertifitseerimisasutuse rolli, jätkab oma ülesannete täitmist;